80.

For så vidt angår direktivforslaget om NIS tilråder EDPS lovgiverne: — at skabe mere klarhed og sikkerhed i artikel 3, stk. 8, om definitionen af de markedsoperatører, der er omfattet af forslagets anvendelsesområde, og at udarbejde en udtømmende liste, der omfatter alle de relevante interessenter, med henblik på at sikre en fuldt ud harmoniseret og integreret tilgang til sikkerhed i EU, — at præcisere i artikel 1, stk. 2, litra c), at direktivforslaget finder anvendelse på EU-institutioner og -organer, og medtage en henvisning til forordning (EF) nr. 45/2001 i forslagets artikel 1, stk. 5, — at tildele dette forslag en mere horisontal funktion, for så vidt angår sikkerhed, ved udtrykkeligt at fastslå i artikel 1, at forslaget ikke berører nuværende eller fremtidige mere detaljerede regler inden for specifikke områder (som f.eks. de regler, der vil blive fastlagt med hensyn til udbydere af tillidstjenester, i den foreslåede forordning om elektroniske identifikationstjenester), — at tilføje en betragtning, hvori der redegøres for nødvendigheden af at integrere databeskyttelse allerede på det tidlige udviklingsstadie for de i forslaget omhandlede mekanismer og i hele den livscyklus, der kendetegner de relevante processer, procedurer, organisationer, teknikker og infrastrukturer, dog under hensyntagen til den foreslåede forordning om databeskyttelse, — at præcisere definitionen af »net- og informationssystem« i artikel 3, stk. 1, og af »hændelse« i artikel 3, stk. 4, og erstatte forpligtelsen i artikel 5, stk. 2, til at udarbejde en »risikovurderingsplan« med at »fastlægge og opretholde en risikostyringsramme«, — at konkretisere i artikel 1, stk. 6, at behandlingen af personoplysninger er berettiget i henhold til artikel 7, litra e) i direktiv 95/46/EF, hvis dette er nødvendigt for at opfylde de mål af almen interesse, der forfølges med dette direktiv. Der skal imidlertid sikres behørig overholdelse af nødvendigheds- og proportionalitetsprincippet, således at kun de oplysninger, der er strengt nødvendige for det mål, der skal nås, bliver behandlet, — at fastslå i artikel 14, under hvilke omstændigheder en anmeldelse er påkrævet, samt denne anmeldelses indhold og format, herunder hvilke typer personoplysninger der skal meddeles, og hvorvidt og i hvilket omfang anmeldelsen og dens ledsagedokumenter vil omhandle detaljerede personoplysninger, der er blevet berørt af en konkret sikkerhedshændelse (som f.eks. IP-adresser). Der skal tages højde for, at det kun bør være tilladt NIS-kompetente myndigheder at indsamle og behandle personoplysninger inden for rammerne af en sikkerhedshændelse, hvis dette er strengt nødvendigt. Forslaget bør ligeledes indeholde passende beskyttelsesforanstaltninger for at sikre en tilstrækkelig beskyttelse af de oplysninger, som behandles af NIS-kompetente myndigheder, — at præcisere i artikel 14, at anmeldelsen af hændelser i medfør af artikel 14, stk. 2, ikke berører forpligtelsen i henhold til den gældende databeskyttelseslovgivning til at anmelde overtrædelser i forbindelse med personoplysninger. Forslaget bør indeholde en angivelse af de væsentligste aspekter af proceduren for samarbejdet mellem NIS-kompetente myndigheder og databeskyttelsesmyndigheder i sager, hvor sikkerhedshændelsen omfatter en overtrædelse i forbindelse med personoplysninger, — at ændre artikel 14, stk. 8, således at udelukkelse af mikrovirksomheder fra anmeldelsens anvendelsesområde ikke gælder de operatører, der spiller en afgørende rolle med hensyn til levering af tjenester i informationssamfundet, herunder f.eks. i lyset af den informationstype, som de behandler (f.eks. biometriske data eller følsomme oplysninger), — at tilføje bestemmelser i forslaget vedrørende NIS-kompetente myndigheders fremtidige udveksling af personoplysninger med andre modtagere, for at sikre, at i) personoplysninger kun meddeles de modtagere, hvis behandling af oplysningerne er nødvendig for udførelsen af deres opgaver i overensstemmelse med et passende retsgrundlag, og at ii) denne type oplysninger er begrænset til det omfang, der er strengt nødvendigt for udførelsen af deres opgaver. Der skal ligeledes tages hensyn til, hvordan enheder, der formidler oplysninger til informationsudvekslingsnettet, sikrer overholdelse af princippet om formålsbegrænsning, — at angive tidsfristen for tilbageholdelse af personoplysninger til de formål, der er fastlagt i det foreslåede direktiv, især for så vidt angår NIS-kompetente myndigheders tilbageholdelse og inden for samarbejdsnettets sikre infrastruktur, — at erindre NIS-kompetente myndigheder om deres pligt til at give de registrerede en passende orientering om behandlingen af personoplysninger ved f.eks. at oplyse om deres politik for beskyttelse af privatlivets fred på deres websted, — at tilføje en bestemmelse vedrørende det sikkerhedsniveau, som NIS-kompetente myndigheder skal overholde, for så vidt angår de oplysninger, der indsamles, behandles og udveksles. Der bør specifikt medtages en henvisning til sikkerhedskravene i artikel 17 i direktiv 95/46/EC, for så vidt angår NIS-kompetente myndigheders beskyttelse af personoplysninger, — at præcisere i artikel 9, stk. 2, at kriterierne for medlemsstaternes deltagelse i det sikre informationsudvekslingsnet bør sikre, at alle deltagerne i informationsudvekslingssystemerne opretholder et højt sikkerheds- og robusthedsniveau i alle faser af behandlingen. Disse kriterier skal omfatte hensigtsmæssige fortroligheds- og sikkerhedsforanstaltninger i overensstemmelse med artikel 16 og 17 i direktiv 95/46/EF og artikel 21 og 22 i forordning (EF) nr. 45/2001. Kommissionen bør udtrykkeligt pålægges at overholde disse kriterier som følge af sin deltagelse som kontrolinstans i det sikre informationsudvekslingsnet, — at tilføje en beskrivelse i artikel 9 af henholdsvis Kommissionens og medlemsstaternes roller og ansvarsområder i forbindelse med oprettelse, drift og vedligeholdelse af det sikre informationsudvekslingssystem og at sikre, at udviklingen af dette system gennemføres i overensstemmelse med principperne om indbygget databeskyttelse og databeskyttelse gennem indstillinger samt om indbygget sikkerhed, og — at tilføje i artikel 13, at enhver overførsel af personoplysninger til modtagere tredjelande finder sted i overensstemmelse med artikel 25 og 26 i direktiv 95/46/EF og artikel 9 i forordning (EF) nr. 45/2001.